Kommer oor Vrystaatse paaie voor reënseisoenSlaggate op die R59 in die Vrystaat. (Foto: Verskaf) Alle oë is op William Bulwane, Vrystaatse LUR vir polisie, paaie en vervoer na sy aankondiging dat hy miljoene rand bewillig het om ŉ aantal van die gehawende paaie in die Vrystaat te herstel. Vrystaat Landbou (VL) sê hy is egter versigtig optimisties of dit gaan realiseer. Francois Wilken, president van VL, sê dié organisasie het al verskeie kere met die LUR vergader en skrywes gerig om optrede te eis. Einde ten laaste is ŉ memorandum in Mei vanjaar aan Sisi Ntombela, premier van die Vrystaat, oorhandig waarin VL die provinsiale regering se onmiddellike optrede op paaie reg oor die provinsie geëis het. “Hierdie aankondiging is die resultaat van volgehoue openbare druk deur ons organisasie. Dade spreek egter harder as woorde en ons sal die vordering krities dophou,” meen Wilken. Dit bly egter onduidelik wanneer die nodige herstelwerk aan die provinsie se padinfrastruktuur sal begin. “Die risiko is tans dat ŉ goeie reënseisoen oor die vakansietyd verdere skade aan die Vrystaat se padnetwerk sal aanrig, nog voordat die aanvanklike skade herstel kan word. “Ons hoop is dat die provinsiale administrasie sal toesien dat die fondse wat bewillig is, reg aangewend sal word en nie sal ‘verdwyn’ nie.” Vrystaat Landbou het aangedui dat hy sal voortgaan om verdere druk op die provinsiale regering te plaas om ook die ander paaie in die provinsie te herstel.